Savnsmynd: Vónandi enda vit árið við einum sigri á ÍF og harvið á 28 stigum. Ársins seinasti dystur EFFO-deildin er so at siga avgjørd áðrenn ÍF og 07 Vestur hittast í Fløtugerði leygardagin kl. 15. Á pappírinum er ein teoretiskur møguleiki fyri, at KÍ kann taka meistaraheitið frá Víkingi, men tann møguleikin er sera ósannlíkur. Spenningurin snýr seg bert um hvør verður nr. 2, 3 og 4. Fyri okkara viðkomandi verður ongin broyting. Vit enda nummar 9., og ÍF endar nr. 10. Vit hava í skrivandi stund 25 stig og tað er tað mesta nakað lið hevur havt sum flytir niður, síðani landskappingin í 2005 fór frá 18 upp í 27 umfør. Tríggjar ferður áður er eitt lið farið niður við 24 stigum: í 2009 KÍ, í 2011 07 Vestur og í 2012 B68. Fyri 07 Vestur snýr spenningurin seg um, hvussu úrslitini laga seg í 1. deild. Kl. 12: 30 leygardagin møtast KÍ og AB í Klaksvík, og B68 og ÍF á Toftum. Um AB og B68 vinna sínar dystir við tilsamans 14 málum ella meira, so eru okkara dagar í bestu deildini taldir, og vit mugu tungu leiðina niður aftur í 1. deild. Yvirliva vit, so verður tað fyrstu ferð at vit ikki flyta niður aftur sama ár vit fluttu upp, og tað styrkir heilt víst um liðið, at vit ikki skulu byrja av nýggjum aftur í 1. deild hvørjaferð. Lat okkum enda kappingarárið við einum sigri á ÍF og vóna at úrslitini í 1. deild laga seg soleiðis, at vit aftur komandi kappingarár eri við í bestu deildini.